Alweer ek en die inspirasie | Alta Cloete
Seisoen van vervulling amper-amper op die rakke! →
In daardie opsig kan die ander boeke in die Geur- en Seisoen-reekse waarskynlik hiervoor kwalifiseer. Die hoofkarakters groei meestal emosioneel deur die verloop van die storie en leer om hulle probleme beter te hanteer, in die gesig te kyk of agter te laat.
Dit lyk egter vir my of Afrikaanse lesers oorwegend 'n geestelike verwagting van 'n inspirerende boek het. Dis waar die probleem vir my ingekom het. Ek sien eenvoudig nie kans om 'n geestelike aspek in 'n storie in te sit bloot omdat dit van my verwag word of omdat ek weet daar is 'n mark voor nie. Dit klink net vir my na die opperste skynheiligheid. Om met integriteit te skryf, moet ek skryf wat in my opkom om te skryf, en dis op die oomblik doodgewone stories van doodgewone mense, sonder die klem op een aspek van hulle lewe.
Vir my impliseer inspirerende boeke ook dat ek doelbewus probeer om die leser iets te leer. En dit wil ek hoegenaamd nie doen nie. Dit moet om die storie gaan, nie om die lessie daarin nie. As iemand natuurlik iets positiefs daarin vind, is dit gaaf en goed. En natuurlik wil ek steeds graag mense inspireer om te lees. Maar dis ekstras, wat deur die leser self bepaal word. Vir my gaan dit in die eerste plek om die verhaal wat die betrokke karakters het om te vertel. Ek wil nie daardie verhaal vir ander doeleindes kaap nie.
Ek is dus nou amptelik uit die boks. Ek skryf nie inspirerende boeke nie. Ek is veral nie die Afrikaanse Karen Kingsbury nie. Nie dat ek enigiets teen inspirerende boeke of teen Kingsbury het nie. Dis net nie vir my nie.
Natuurlik gaan (en het) ek lesers hierdeur verloor. Maar ek weet vir 'n feit ek het ook lesers gewen. Ek weet darem al 'n mens kan nooit almal tevrede stel nie.
Dit voel nogal of ek knellende bande afgegooi het. Ek hoop maar die nuwe vryheid is 'n goeie ding.
Sleutelwoordw: Afrikaans, Alta Cloete, lees, liefdesverhale, skryf
6 responses to "Alweer ek en die inspirasie"
Jy klink vir my na 'n skrywer met integriteit.
Ek probeer met integriteit leef, ja. Wat die skryfwerk betref, is 'n sekere liedjieskrywer en sanger se voorbeeld van integriteit ook vir my 'n groot bron van inspirasie. 😉
Kan ek maar 'n cliche gebruik? Ek dink jy skryf nogal "cool" boeke 🙂
Mal oor daardie cliché van jou! 'n Mens skryf maar wat in jou hart is – en wees dankbaar as iemand dit cool/nuttig/mooi vind.
04/10/2013 at 00:16
Dis vir my altyd verstommend hoe mense (lesers) 'n skrywer in 'n boks wil druk. Ek's bly as jy weier om in daardie boks te klim, Alta. Daar is niks meer bevrydend as die eie wil nie.